Valta kuuluu kansalle

Valta kuuluu kansalle r.p., lyhyemmin VKK on suomalainen puolue. Puolue on perustettu vuonna 2021 ja sen puheenjohtajana toimii kansanedustaja Ano Turtiainen. Turtiainen on puolueen ainoa kansanedustaja. VKK on Perussuomalaiset-puolueesta irtaantunut sirpaleryhmä.

Aluksi VKK profiloitui koronatoimien vastaisena liikkeenä ja sillä oli herätyskristillinen tyyli ja puoluejohtaja Turtiainen puhui lopun ajoista. VKK vastustaa Suomen Nato-jäsenyyttä, ja puoluetta on mediassa kutsuttu Venäjä-myötäilyn harjoittajaksi.

Puolueesta irtaantui melko pian sen perustamisen jälkeen jäseniä, jotka perustivat Vapauden liitto -puolueen.

Historia 
VKK perustettiin kesäkuussa 2021 ja merkittiin puoluerekisteriin syyskuussa 2021. Puolueen perustajana toimi perussuomalaisista erotettu kansanedustaja Ano Turtiainen. Yhdistys keräsi puolueeksi rekisteröitymiseen vaaditut 5 000 kannattajakorttia yhden vuorokauden aikana, elokuussa 2021.

Puolueohjelma luetettiin ennen sen hyväksymistä ja julkaisemista useammilla taustahenkilöillä, joista tavarataloyrittäjä Juha Kärkkäinen oli yksi.

Joulukuussa 2021 perussuomalaisiin kuulunut kansalaisaktivisti Ossi Tiihonen haki VKK:n jäseneksi erottuaan perussuomalaisista. Tiihonen oli ollut perussuomalaisten puheenjohtajavaalissa 2021 ehdokkaana mutta hävinnyt Riikka Purralle. Marraskuussa 2021 perussuomalaiset oli evännyt Tiihosen tammikuun 2022 aluevaaliehdokkuuden perussuomalaisten listalla vedoten Tiihosen koronarokotekantaan.

VKK asetti 204 ehdokasta aluevaaleissa 2022. Se sai 1,3 prosenttia äänistä ja kymmenen aluevaltuustopaikkaa. Kaksi aluevaltuutettua on sittemmin eronnut VKK:sta. Tiihonen on eronnut VKK-puolueesta ja perustanut Vapauden liiton.

Kesäkuussa 2022 VKK sai huomiota, kun sen puheenjohtajistoon kuuluva Jarno Vähäkainu kuvasi vihreiden kansanedustajaa Iiris Suomelaa eduskunnan kahvilassa. Eduskunnan puhemies Matti Vanhanen antoi Vähäkainulle porttikiellon eduskuntataloon.

Syyskuun alussa 2022 James Hirvisaari jäi eläkkeelle ja Turtiaisen eduskunta-avustajaksi nousi Teppana Euro.

Politiikka 

VKK kuvaa itsensä keskusta-oikeistolaisena ja suoraa demokratiaa ajavana puolueena. Puolueen korostamia arvoja ovat sananvapaus, omistamisen vapaus, yhtäläinen ihmisarvo, henkilökohtainen koskemattomuus, aito demokratia, avoimuus, rehellisyys, reiluus ja hyväntahtoisuus. VKK korostaa kristinuskon roolia länsimaisten yhteiskuntien syntymisessä ja arvopohjassa. Poliittisesti puolue on korostanut konservatismia ja rohkeaa uudistamista. Vasemmistoliiton äänenkannattaja Kansan Uutiset puolestaan kuvaa puoluetta selvän äärioikeistolaiseksi, kun taas Keskipohjanmaan mukaan puolueen ulostuloja ”voi nimittää radikaaliksi” ja samanlaiseksi kuin ”äärioikeistolla ja jyrkän linjan oikeistopopulisteilla”.

VKK:n tavoitteisiin kuuluu suoran demokratian lisäämisen lisäksi parlamentarismin uudistaminen siten, että jokainen eduskuntapuolue kuuluisi hallitukseen kannatuksensa mukaisessa suhteessa, eikä olisi olemassa oppositiota. VKK ajaa myös tasaveromallia sekä yritysten arvonlisäveron verottoman alarajan nostoa 60 000 euroon.

Puolue on jyrkän maahanmuuttovastainen. Esimerkiksi Jyväskylän puheenjohtajat ovat Kansallismielisten liittouman entisiä vaikuttajia ja ainakin toinen heistä kuului Soldiers of Odinin ydinhahmoihin. VKK:n puolueohjelma puhuu Väestönvaihto-salaliittoteoriasta ja vastustaa ”yhteiskuntarauhaa uhkaavaa ohjelmallista väestönvaihtoa”. Uskomus salaliittoteorioihin on puolueen kannattajien keskuudessa yleistä.

Helsingin Sanomien mukaan puolue on Venäjä-myönteinen, mikä on ”täysin poikkeuksellista 2020-luvun Suomen poliittisella kartalla, ja ylipäätään harvinaista sitten 1970-luvun kiihkeimpien taistolaisvuosien”. Useat puolueen johtohahmot kuten Turtiainen ja Hirvisaari ovat tehneet Venäjä- ja Putin-myönteisiä lausuntoja.

Kannattajakunta 
Tammikuun alussa 2022 puolueella on 27 paikallisosastoa ja puolueen mukaan kannatusjäseniä on yli 3 000. Ano Turtiaisen mukaan kannattajista merkittävä osa tulee perussuomalaisista ja kristillisdemokraateista, mutta suurimmalla osalla ei ole aiemmin ollut puoluekantaa. Turtiaisen mukaan tukijäsenistä noin 70 % on naisia. Mukana on paljon koronarokotekriittistä ja naisvaltaista terveydenhuollon alan väkeä.

Lähteet

Aiheesta muualla 
Puolueen sivusto

Rekisteröidyt suomalaiset puolueet
Suomen eduskuntapuolueet
Perussuomalaisista irrottautuneet puolueet